### NN 12/2023 (1.2.2023.), Izmjene Sudskog poslovnika

MINISTARSTVO PRAVOSUĐA I UPRAVE

234

Na temelju članka 76. stavka 1. Zakona o sudovima (»Narodne novine«, broj 28/13, 33/15, 82/15, 82/16, 67/18 i 21/22) ministar pravosuđa i uprave donosi

IZMJENE SUDSKOG POSLOVNIKA

Članak 1.

U Sudskom poslovniku (»Narodne novine«, broj 37/14, 49/14, 8/15, 35/15, 123/15, 45/16, 29/17, 33/17, 34/17, 57/17, 101/18, 119/18, 81/19, 128/19, 39/20, 47/20, 138/20, 147/20, 70/21, 99/21, 145/21 i 23/22) u članku 5. stavku 6. riječi: »filmsko, televizijsko« zamjenjuju se riječju: »audio-video«.

Članak 2.

Članak 37. mijenja se i glasi:

»(1) Na oglasnoj ploči objavljuju se sudske odluke i druga pismena sukladno odredbama o vođenju pojedinih sudskih postupaka. Prilikom objave na oglasnoj ploči, odluke i druga pismena anonimiziraju se u skladu s odlukom koju donosi ministar nadležan za poslove pravosuđa.

(2) Pismena iz stavka 1. ističu se u elektroničkom obliku, a iznimno ako za to nisu osigurani tehnički uvjeti stavljanjem pismena na oglasnu ploču suda postavljenu na vidnom mjestu u sudu.

(3) Ako se pismena iz stavka 1. ističu u elektroničkom obliku i postoje tehnički preduvjeti za automatsku objavu iz informacijskog sustava koji se koristi u sudu, za urednu i pravodobnu objavu skrbi administrativni referent-sudski zapisničar u referadi suca ili sudskog savjetnika. U informacijskom sustavu automatski se evidentira vrijeme stavljanja i skidanja pismena s oglasne ploče.

(4) Ako se pismena iz stavka 1. ističu u elektroničkom obliku i ne postoje tehnički preduvjeti za automatsku objavu iz informacijskog sustava koji se koristi u sudu, za urednu i pravodobnu objavu skrbi službenik određen godišnjim rasporedom poslova. Ispis potvrde o stavljanju i skidanju pismena s oglasne ploče ulaže se u spis na koji se odnosi potvrda.

(5) Ako se pismena iz stavka 1. ovoga članka stavljaju na oglasnu ploču suda, o urednom i pravodobnom stavljanju oglasnih primjeraka na oglasnu ploču i njihovom skidanju skrbi upravitelj sudske pisarnice. Na oglasnom primjerku stavit će se bilješka o danu stavljanja i skidanja s oglasne ploče, koju potvrđuje upravitelj sudske pisarnice stavljanjem pečata i potpisa, a nakon toga se oglasni primjerak ulaže u odgovarajući spis.«.

Članak 3.

U članku 91. stavak 6. mijenja se i glasi:

»(6) Ako iz uvida u baze podataka iz stavka 5. ovog članka proizlazi da je protiv osobe koja zahtijeva izdavanje uvjerenja doneseno pravomoćno rješenje o provođenju istrage ili da je podignuta optužnica nakon provođenja istrage ili da postoji potvrđena optužnica ili da je donesena presuda o izdavanju kaznenog naloga ili da je donesena nepravomoćna presuda, kod jednog ili više odgovarajućih navoda upisuju se naziv tijela pred kojim se vodi postupak, poslovni broj predmeta, članak, stavak i naziv zakona odnosno zakonski naziv kaznenog djela zbog kojeg se vodi postupak.«.

Članak 4.

U članku 137. stavak 2. mijenja se i glasi:

»(2) Odluke, pozivi i druga pismena otpremaju se uz dostavnicu odnosno omot s povratnicom bijele boje.«.

Članak 5.

Danom stupanja na snagu ovih Izmjena Sudskog poslovnika prestaju se primjenjivati obrasci broj 1., 3., 5., 24., 33., 36. i 37. propisani Sudskim poslovnikom (»Narodne novine«, broj 37/14, 49/14, 8/15, 35/15, 123/15, 45/16, 29/17, 33/17, 34/17, 57/17, 101/18, 119/18, 81/19, 128/19, 39/20, 47/20, 138/20, 147/20, 70/21, 99/21, 145/21 i 23/22) te se primjenjuju obrasci koji su sastavni dio ovih Izmjena Sudskog poslovnika.

Članak 6.

Ove Izmjene Sudskog poslovnika stupaju na snagu osmoga dana od objave u »Narodnim novinama«.

Klasa: 011-01/13-01/20
 Urbroj: 514-03-02-01/01-23-141
 Zagreb, 12. siječnja 2023.

Ministar
 dr. sc. Ivan Malenica, v. r.

OBRASCI

![](/files/_web/sluzbeni-dio/2023/132573/images/5696.jpg)

![](/files/_web/sluzbeni-dio/2023/132573/images/5690.jpg)

![](/files/_web/sluzbeni-dio/2023/132573/images/5683.jpg)

![](/files/_web/sluzbeni-dio/2023/132573/images/5677.jpg)

![](/files/_web/sluzbeni-dio/2023/132573/images/5669.jpg)

![](/files/_web/sluzbeni-dio/2023/132573/images/5661.jpg)